**Мұғалімдер күніне арналған мектептердегі білім алушылардың**

**өзін-өзі басқару «Дублёр күні» күнін өткізу ережелері**

**1. Жалпы ережелер**

1. Мұғалімдер күніне арналған мектептердегі білім алушылардың өзін-өзі басқару «Дублёр күні» күнін (Бұдан әрі – Дублёр күні) өткізу ережелері оның мақсатын, міндеттерін, оны өткізу нысаны мен тәртібін анықтайды.

2. Мақсаты: балалар мен ересектердің бірлескен қызметін ұйымдастыру арқылы мектеп оқушыларының әлеуметтік-құзыретті тұлғасын дамыту үшін жағдайлар жасау.

3. Дублёр күнінің міндеттері:

1) білім алушыларды белсенді қоғамдық өмірге және мектепті басқару қызметіне тарту;

2) білім алушылардың қоғамдық іс-шараларды ұйымдастыру және өткізу тәжірибесін, білім алушылардың көшбасшылық қабілеттерін қалыптастыру;

3) барлық параллель сыныптардың білім алушылары арасындағы достықты нығайту;

4) білім алушылардың шығармашылық қабілеттерін, коммуникативтік қарым-қатынас дағдыларын дамыту;

5) білім алушылардың бойына жауапкершілік сезімін, бір-біріне дұрыс қарым-қатынасты, өзара қарым-қатынастың іскерлік стилін тәрбиелеу;

6) білім алушылардың көпшілік алдында сөйлеу тәжірибесін дамыту;

7) білім беру үдерісінің кері байланысының жаңа нысандарын ұйымдастыру, білім алушылар мен педагогтердің мектептегі білім беру үдерісінің жай-күйін кешенді бағалау.

4. Дублёр күні жылына кемінде бір рет өткізіледі. Дублёр күнін өткізу күні – Мұғалімдер күні қарсаңында.

5. Дублёр күнін ұйымдастырушылар - мектеп парламенті және білім беру ұйымының педагогикалық ұжымы.

6. Өзін-өзі басқару күнін өткізу нысаны – іскерлік (рөлдік) ойын.

7. Дублёр күніне қатысушылар:

дублёрлер (мұғалімдер, әкімшілік) - 5-11 сынып оқушылары;

білім алушылар – 2-9 сынып оқушылары;

бақылаушылар – пән мұғалімдері, әкімшілік.

8. Мектептің баспасөз орталығы күннің барлық оқиғаларын суретке түсіріп, мектеп газетіне, фильмге және мектептің өзін-өзі басқару күніне арналған презентацияға материалдар дайындайды.

1. **Дублёр күнін дайындау және өткізу тәртібі**

9. Дублёр күніне кемінде үш апта қалғанда мектеп директоры дублёр күнін өткізу туралы, сондай-ақ педагогтер, Қамқоршылық кеңес мүшелері және мектеп парламенті арасынан бастамашыл топты құру туралы бұйрық шығарады.

10. Мектеп директорының дублёрлік қызметіне кандидатураны бастамашыл топ ұсынады.

11. Бастамашыл топ мектеп қызметкерлерінің рөліне үміткерлерді таңдайды және олардың тізімін Дублёр күніне дейін 2 аптадан кешіктірмей мектеп директорына бекітуге ұсынады.

12. Дублёр күнінің штаттық кестесі ол өткізілгенге дейін үш күннен кешіктірілмей жарияланады.

13. Мектеп директорының дублёрі мен бастамашыл топ міндеттерді нақтылау үшін дублёр-білім алушылардың жиналысын Дублёр күніне дейін ұйымдастырады және өткізеді.

14. Дублёр күні кезінде лауазымы мектеп оқушысымен ауыстырылатын адамдар оларды алмастыратын оқушымен егжей-тегжейлі нұсқаулық өткізеді. Нұсқаулық барысында: өз міндеттерінің шеңберін қысқаша баяндау; ауыстырылатын лауазымды атқара отырып, дублёрдің жоспарланған негізгі іс-шаралар тізбесін талқылау; сабақтың немесе іс-шараның жоспар-конспектісін жасауға көмек көрсету; Дублёр күніне кемінде бір күн қалғанда әдістемелік ұсынымдардың бар-жоғын тексеру қажет.

15. Дублёр күні өткізілетін сабақтардың, сынып сағаттарының және басқа да іс-шаралардың санын білім беру ұйымы өз бетінше айқындайды.

16. Мектеп қызметкерлері ішкі тәртіп ережелерін сақтай отырып, өздерінің жұмыс орындарына бақылаушы ретінде қатысады. Әкімшілік-педагогикалық құрам өз дублёрлеріне қажет болған жағдайда кеңес бере алады. Олардың қызметіне ерекше қажеттіліксіз араласуға жол берілмейді. Лауазымдық нұсқаулықтарды дублёрлер өрескел бұзған жағдайда, мектеп қызметкерлері оларды жұмыстан шеттетуге құқылы.

17. Білім беру ұйымы қалыпты жағдайда жұмыс істейді. Мектептің білім алушылары білім алушыларға арналған мінез-құлық ережелерін сақтай отырып сабақ кестесі бойынша айналысады. Білім алушылар мінез-құлық ережелерін бұзған жағдайда, дублёр-педагогтер тәрбиелік әңгіме өткізу үшін құқық бұзушыларды дублёр-әкімшілікке тапсыруға құқылы.

1. **Дублёр күнін қорытындылау**

18. Дублёр күнінің қорытындысы бойынша өткен іс-шараның оң және теріс жақтарын анықтау үшін білім алушылар мен педагогтер арасында сауалнама жүргізіледі.

19. Дублёр күні аяқталғаннан кейін Дублёр күнін талдау және қорытындылау үшін дублёрлердің, мектеп әкімшілігі мен педагогтерінің кеңейтілген педагогикалық кеңесі өткізіледі.

20. Дублёр күнінің нәтижелері бойынша мектептегі білім алушылардың жиыны өткізіледі. Жиында Дублёр күнін өткізудің қорытындылары жарияланады және Дублёр күнін өткізуге белсенді қатысқан білім алушылар марапатталады.

21. Дублёр күні Мұғалімдер күніне арналған концертпен аяқталады.

22. Дублёр күні аяқталғаннан кейін өткізілген іс-шаралар туралы ақпарат білім беру ұйымының сайтында және әлеуметтік желілерде (фейсбук, инстаграм және т.б.) орналастырылады.